تورکیه روسیا ایله اس-400 هاوا مودافعه سیستم‌لرینه دایر راضیلاشمانین داوام ائتدیگینی بیلدیردی.
تورکیه جمهورباشقانلیغی مودافعه صنایعسی‌نین رهبری ایسماییل دمیر پایتاخت آنکارادا تورکیه و آوروپا بیرلیگی سرحدلری‌نین سرحد موشاهیده قابیلیتی‌نین آرتیریلماسی اوچون موبیل موشاهیده جیهازلارینین تجهیزاتی لاییحه‌سی‌نین تحویل-تسلیم مراسیمیندن سونرا مطبوعات نماینده‌لری‌نین اس-400 و "پاتریوت" راکت سیستم‌لری‌نین تداروکو ایله باغلی وئردیک‌لری سوال‌لاری جاوابلاندیردی.
تورکیه خاریجی ایشلر ناظیری مولود چاووش اوغلو اس-400-لرین آلیمی ایله علاقه‌دار:"حال-حاضردا تاخیره سالما، و یا دایاندیرما کیمی مسئله‌لر موذاکیره موضوعسو دئییل. گوندم ده بئله بیر شئی یوخ‌دور" آچیقلاماسی‌نین خاطیرلادیلماسیندان سونرا دمیر: "اگر بیزیم خاریجی ایشلر ناظیریمیز بو باره‌ده آچیقلاما وئریبسه، بون‌دان سونرا سیز هر هانسی بیر آچیقلاما گؤزلمه‌مه‌لیسینیز، بیز ده عینی فیکیردییک" دئدی.
دمیر اس-400-لرین تحویل تاریخی حاقیندا وئریلن سوالا:"تحویل ایله باغلی معلومات‌لار داها اول موذاکیره ائدیلیب، بونون ژوئیه آیین‌دان ژوئن آیینا کئچیریلمه‌سی نظرده توتولور" دئیه جاواب وئردی.
ایسماییل دمیر اس-400-لرله ایشله‌یه‌جک کادرلارین تعلیمی ایله علاقه‌دار مسئله‌لرین ده اؤز مجراسیندا داوام ائتدیگینی ایفاده ائتدی.
جمهورباشقان‌لیغی مودافعه صنایعسی‌نین رهبری امریکا رسمی‌لری ایله "پاتریوت"لارلا باغلی آپاریلان دانیشیق‌لار باره‌سینده:"ایکی طرف‌لی دانیشیق‌لار داوام ائدیر، تفرروات‌لاردان بحث ائتمک چوخ دوغرو اولماز" دئدی.
دمیر اس-400 و "پاتریوت" مودافعه سیستم‌لری‌نین ساتینالما و دانیشیق‌لار پروسه سی ایله علاقه‌دار اولا‌راق:"بیز جدی بیر دؤولتیک، روسیا ایله راضیلاشمامیز داوام ائدیر، امریکا ایله ده دانیشیق‌لاریمیز داوام ائدیر" دئیه بیلدیردی.
